Zargarlik mahsulotlari ishlab chiqarish uchun qimmatbaho metallarni sotish va hisob-kitoblarni amalga oshirish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Zargarlik sanoatini davlat tomonidan qo‘llab-quvvatlash chora-tadbirlari to‘g‘risida” 2017-yil 10-avgustdagi 3199-son qarori ijrosi yuzasidan Vazirlar Mahkamasi qaror qiladi:
 1. Zargarlik mahsulotlari ishlab chiqarish uchun qimmatbaho metallarni sotish va hisob-kitoblarni amalga oshirish tartibi to‘g‘risidagi nizom ilovaga muvofiq tasdiqlansin va 2017-yilning 1-oktabridan amalga kiritilsin. 
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov va O‘zbekiston Respublikasi Markaziy banki raisi M.B. Nurmuratov zimmasiga yuklansin. 
 1. Ushbu Nizom O‘zbekiston Respublikasi Prezidentining “Zargarlik sanoatini davlat tomonidan qo‘llab-quvvatlash chora-tadbirlari to‘g‘risida” 2017-yil 10-avgustdagi PP-3199-son qaroriga muvofiq zargarlik buyumlarini ishlab chiqarish uchun qimmatbaho metallarni sotish va hisob-kitoblarni amalga oshirish tartibini belgilaydi.
 2. Oltin va kumush (keyingi o‘rinlarda qimmatbaho metallar deb ataladi) qimmatbaho metallar va toshlardan zargarlik hamda boshqa buyumlar (keyingi o‘rinlarda zargarlik buyumlari deb ataladi) ishlab chiqarish uchun O‘zbekiston Respublikasi Moliya vazirligi huzuridagi Davlat asillik darajasini belgilash palatasi (keyingi o‘rinlarda Davlat asillik darajasini belgilash palatasi deb ataladi) beradigan litsenziyaga ega yuridik shaxslar va yakka tartibdagi tadbirkorlar (keyingi o‘rinlarda zargarlik buyumlari ishlab chiqaruvchilar deb ataladi) tomonidan sotib olinadi.
 3. Qimmatbaho metallar plastinalari zargarlik buyumlarini ishlab chiqaruvchilarga ushbu Nizomga 1-ilovaga muvofiq sxemaga asosan sotiladi. 
 4. “Navoiy KMK” DK va “Olmaliq KMK” AJ yoki boshqa qimmatbaho metallarni ishlab chiqaruvchilar qimmatbaho metallarni (tilla va kumush) o‘lchamli plastinalar va granulalar ko‘rinishida davlat standarti asosida ishlab chiqarishni ta’minlaydi.
 5. Zargarlik buyumlarini ishlab chiqaruvchilar tijorat banklariga ushbu Nizomga 1-ilovada nazarda tutilgan muddatlarda hamda ushbu Nizomga 2-ilovaga muvofiq shaklda qimmatbaho metallarning kerakli hajmlarini ko‘rsatgan holda buyurtmanomalar taqdim etadi. Bunda buyurtmanomaning eng kam miqdori 100 grammdan kam bo‘lmasligi zarur.
 Tijorat banki zargarlik buyumlarini ishlab chiqaruvchi buyurtmanomani taqdim etishda “Litsenziya” (www.license.uz) axborot tizimidan foydalangan holda uning zargarlik buyumlarini ishlab chiqarish uchun amaldagi litsenziyasini O‘zbekiston Respublikasi Ochiq ma’lumotlar portali orqali tekshiradi yoki qabul qilingan buyurtmanomani undagi ma’lumotlarni qayd etgan holda alohida ro‘yxatga olish daftariga kiritadi.
 Zargarlik buyumlarini ishlab chiqaruvchilar qimmatbaho metallarning buyurtmanomada qayd etilgan miqdorini sotib olish uchun zarur mablag‘larni tijorat bankida ushbu Nizomning 14-15 bandlariga muvofiq depozitga qo‘yadi.
 6. Bosh tijorat banklari zargarlik buyumlarini ishlab chiqaruvchilarning buyurtmanomalaridan kelib chiqib, har ish kunida soat 12:00 ga qadar O‘zbekiston Respublikasi Markaziy bankiga (keyingi o‘rinlarda Markaziy bank deb ataladi) kerakli miqdordagi qimmatbaho metallarni sotib olish uchun jamlangan buyurtmanomalarni ushbu Nizomga 3-ilovaga muvofiq shaklda taqdim etadi. 
 7. Markaziy bank bosh tijorat bankidan jamlangan buyurtmanomalarni olgandan keyin ikki ish kuni davomida va sotiladigan qimmatbaho metallar plastinalarining haqiqiy og‘irligidan kelib chiqib, bosh tijorat bankiga to‘lov hisob-fakturasini taqdim etadi.
 8. Bosh tijorat banki Markaziy bank to‘lov hisob-fakturasini taqdim etgan sanadan ikki ish kuni davomida qimmatbaho metallar uchun to‘lovni to‘liq amalga oshiradi.
 Bosh tijorat banki to‘lovni amalga oshirgandan so‘ng Markaziy bankka to‘lovni amalga oshirgan zargarlik buyumlarini ishlab chiqaruvchilar bo‘yicha qimmatbaho metallar miqdori, qimmatbaho metallar plastinalarini qabul qilish vakolati berilgan ega moddiy javobgar shaxs haqidagi ma’lumotlar (familiyasi, otasining ismi, pasport seriyasi va raqami) ko‘rsatilgan va tijorat bankining qimmatbaho boyliklarni olish uchun ishonchnomasi ilova qilingan xatni yuboradi.
 9. Markaziy bank to‘lovi amalga oshirilgan tegishli miqdordagi qimmatbaho metallar plastinalarini bosh tijorat banklariga taqdim etadi.
 11. Tijorat banklari zargarlik buyumlarini ishlab chiqaruvchilarga ularning buyurtmanomalari asosida sotib olingan qimmatbaho metallarni Markaziy bankdan olingan kundan boshlab besh kun davomida beradi.
 Tijorat banklari qimmatbaho metallarni qonunchilikda belgilangan tartibda xavfsizlik talablariga rioya etgan holda transportirovka qiladi. 
 12. Markaziy bank va bosh tijorat banklari, shuningdek tijorat banklari va zargarlik buyumlarini ishlab chiqaruvchilar o‘rtasida qimmatbaho metallarni sotish bo‘yicha operatsiyalar alohida shartnomalar asosida amalga oshiriladi.
 13. Markaziy bank og‘irligi 100 gramm bo‘lgan plastinalar shaklidagi qimmatli metallarni oldindan to‘liq to‘lash sharti bilan milliy valyutada sotadi.
 14. Qimmatbaho metall bahosi tijorat banki Markaziy bankka buyurtmanomani taqdim etgan kunda amal qilingan London qimmatbaho metallar birjasining ertalabki fiksing narxi va Markaziy bank kursi asosida uning sof og‘irligi va tijorat banklarida depozitga qo‘yilgan mablag‘lar miqdori bo‘yicha hisoblanadi.
 Qimmatbaho metall bahosi ushbu Nizomga 4-ilovaga muvofiq hisob-kitoblar asosida belgilanadi.
 15. Tijorat bankining talabiga asosan depozitga qo‘yiladigan mablag‘ miqdori zargarlik buyumlarini ishlab chiqaruvchi tomonidan Markaziy bank taqdim etgan va qimmatbaho metallar plastinalarining aniq og‘irligidan kelib chiqqan holda hisoblab chiqilgan to‘lov hisob-fakturasiga asosan to‘ldirilishi hamda qimmatbaxo metallning buyurtma berilgan miqdorini sotib olishga yetarli bo‘lishi kerak. Depozitga qo‘yiladigan mablag‘ miqdoriga ushbu Nizomning 16-bandiga muvofiq tijorat bankining marjasi va 17-bandiga asosan Markaziy bankka to‘lanadigan vositachilik haqi ham kiritiladi.
 Qimmatbaho metallarni sotib olish uchun depozitga qo‘yilgan mablag‘ miqdori yetarli bo‘lmasa, zargarlik buyumlarini ishlab chiqaruvchining buyurtmanomasi bekor qilinadi.
 16. Tijorat banklari qimmatbaho metallarni zargarlik buyumlarini ishlab chiqaruvchilarga sotadi. 
 Bunda tijorat banklari qimmatbaho metallar hisobini tegishli hisobvaraqlarda yuritadi va zargarlik buyumlarini ishlab chiqaruvchilardan sotiladigan qimmatbaho metall qiymatining 1 foizidan ko‘p bo‘lmagan miqdorda marja oladi. 
 Tijorat banklariga “Navoiy KMK” DK va “Olmaliq KMK” AJdan qimmatbaho metallarni (oltin va kumush) o‘lchamli plastinalar ko‘rinishida, shuningdek, 5 gramm og‘irlikdagi va undan og‘ir granulalarni (qimmatbaho metallar sof og‘irligiga qayta hisoblaganda) London qimmatbaho metallar birjasining tonggi fiksingi asosida milliy valyutada sotib olish huquqi beriladi.
 17. Bundan tashqari, tijorat banklari zargarlik buyumlarini ishlab chiqaruvchilardan sotilgan qimmatbaho metallar qiymatining 1 foizi miqdorida vositachilik haqini ushlab qoladi va keyinchalik ushbu vositachilik haqi Markaziy bankka qimmatbaho metallar plastinalarini ishlab chiqarish (qayta ishlash, transportirovka qilish, saqlash va boshqalar) bilan bog‘liq xarajatlarni qoplash uchun to‘lanadi.
 “Navoiy KMK” DK va “Olmaliq KMK” AJdan qimmatbaho metallar mustaqil sotib olingan taqdirda, Markaziy bankka qimmatbaho metalllar plastinalarini ishlab chiqarish (qayta ishlash, tashish, saqlash va boshqalar) bilan bog‘liq xarajatlarni qoplash uchun vositachilik haqi to‘lanmaydi va bank ixtiyorida qoladi.
 18. Zargarlik buyumlarini ishlab chiqaruvchi o‘z faoliyatini to‘xtatganda, u ushbu Nizomga muvofiq sotib olingan va foydalanilmay qolgan qimmatbaho metallarni boshqa zargarlik mahsulotlari ishlab chiqaruvchisiga sotish huquqiga ega.
 19. Davlat asllik darajasini belgilash palatasi va davlat soliq xizmati organlari qonunchilikka muvofiq zargarlik buyumlarini ishlab chiqaruvchilar tomonidan sotib olingan qimmatbaho metallardan maqsadli foydalanishni nazorat qiladi (ustav jamg‘armasida davlat ulushiga ega bo‘lmagan yoki kamida 50 foiz davlat ulushiga ega bo‘lgan yuridik shaxslar, shuningdek, yakka tartibdagi tadbirkorlar bundan mustasno).
 20. Zargarlik buyumlarini ishlab chiqaruvchilar zargarlik buyumlarini ishlab chiqarish uchun sotib olingan qimmatbaho metallardan maqsadli foydalanish uchun shaxsan javob beradi.
 21. Ushbu Nizom talablarini buzishda aybdor shaxslar qonunchilikka muvofiq javob beradi.
 1. 1 gramm qimmatbaho metallning bahosi quyidagi formula asosida hisoblanadi:
 PG/UZS = ((P W / Y) * ECB) verguldan so‘ng ikki kasrli xonaga qadar yaxlitlanadi
 bunda:
 PG/UZS — bir gramm uchun so‘mdagi narx;
 PW — London qimmatbaho metallar birjasidagi ertalabki fiksing narxi (doll./tr.uns.); 
 Y — bir troy unsiyasining metrik grammdagi ekvivalenti (1 troyunsiyasi = 31,1035 gramm); 
 E CB — 1 AQSh dollari uchun Markaziy bankning so‘mga nisbatan o‘rnatilgan kursi.
 2. Sotib olingan qimmatbaho metallning umumiy qiymati quyidagi formula asosida hisoblanadi:
 ∑= (V* PG/UZS) verguldan so‘ng ikki kasrli xonaga qadar yaxlitlanadi
 bunda:
 ∑ — qimmatbaho metall uchun so‘mda to‘lanadigan qiymat;
 V — qimmatbaho metallning grammdagi og‘irligi; 
 PG/UZS — bir gramm uchun so‘mdagi narx.